text: স্পোর্টস ডেস্ক | প্রকাশের সময় : ১ এপ্রিল, ২০২০, ৫:১২ পিএম
  করোনাভাইরাসের কারণে ক্রিকেট ও ক্রিকেটারদের যে ক্ষতি হবে তা পুষিয়ে দিতে ইংলিশ ক্রিকেট বোর্ডের (ইসিবি) ফান্ড থেকে ৬১ মিলিয়ন পাউন্ডের প্যাকেজ ঘোষণা করা হয়েছে। যা বাংলাদেশি মুদ্রায় ৬৩৬ কোটি টাকারও বেশি।
  এদিকে এই বিশাল অঙ্কের প্যাকেজ ঘোষণা করে বর্তমান পরিস্থিতিকে নিজেদের ইতিহাসে সবচেয়ে বড় চ্যালেঞ্জ হিসেবে অভিহিত করেছেন বোর্ডের প্রধান নির্বাহী টম হ্যারিসন। একই সঙ্গে এ টাকা কোথায়-কিভাবে খরচ হবে সেটিও জানিয়েছেন তিনি।
  এ ব্যাপারে ইসিবির নির্দেশনা মোতাবেক জানা গেছে, কেন্দ্রীয় চুক্তিতে থাকা খেলোয়াড়দের বেতন কাটা হবে না। তাদের চুক্তিও স্থগিত করা হবে না। তবে বোর্ডের কিছু স্টাফকে সাময়িক ছুটিতে পাঠানো যায় কি না, তা ভেবে দেখা হচ্ছে।
  প্যাকেজের টাকা কোথায়-কিভাবে খরচ হবে তা নিয়ে জানা যায়, প্রাথমিকভাবে ৪০ মিলিয়ন পাউন্ড (প্রায় ৪১৭ কোটি টাকা) সাহায্য দেবে ইসিবি। যা দিয়ে প্রতিযোগিতামূলক ক্রিকেট দেখভাল করা হবে। এরপর বিনোদনমূলক ক্রিকেটের জন্য বোর্ডের পক্ষ থেকে আরও ২১ মিলিয়ন পাউন্ড (প্রায় ২১৯ কোটি টাকা) দেওয়া হবে।
  অন্যদিকে টম হ্যারিসন শঙ্কা প্রকাশ করে বলেছেন, করোনাভাইরাসের কারণে যদি ইংলিশ সামারের বড় একটা সময় নষ্ট হয়ে যায়, তাহলে সামনে আরও দুঃসময় অপেক্ষা করছে। তবে আপাতত বর্তমান পরিস্থিতি মাথায় রেখে কিছু নির্দেশনাও দিয়েছেন তিনি।